|  |  |
| --- | --- |
| Møde den: 21. september 2021 kl. 12.00-14.00  Konference centeret, Fredrik Nielsens Vej, mødelokale 2.2.  Akademisk Råd  Til stede: Anna Piil Damm, Anne Bøllingtoft, Anne Mette Kjær, Anders Mengers Andersen, Carsten Tanggaard, Hanna-Louise Schou Nielsen, Merete Elmann, Osman Skjold Kingo (formand), Palle Bo Madsen, Per Baltzer Overgaard (prodekan), Sascha Hasemann Rydén, Thomas Pallesen (dekan), William Henry Holm Barreth.  Fraværende: Allan Rye Lyngs, Bagga Bjerge, Christian Tang Lystbæk, Karin Vinding, Kirstine Müller-Eriksen, Klaus G. Grunert, Lars Bækgaard, Michael H. Jensen, Morten Rask (konstituerede prodekan), Nanna Holmegaard Andersen, Rune Stubager  Endvidere deltog: Anja Sandholt Hald (referent). | Referat |

1. **Godkendelse af referat**

Akademisk Råd godkendte referatet af møde i Akademisk Råd den 7. juni 2021 uden bemærkninger.

1. **Orientering**

Formanden:

* Formandskredsens kvartalsmøde med rektor den 27. august

Formandskredsen for de akademiske råd havde i august kvartalsmøde med rektor med følgende emner:

* Politisk aftale om bedre muligheder for uddannelse i hele Danmark

Rektor gav et overblik over arbejdet med den politiske aftale. Der pågår lige nu et undersøgelsesarbejde, hvor fakulteterne er blevet bedt om at melde ind, hvordan der kan reduceres 10% på uddannelserne på de enkelte fakulteter. De Akademiske Råd bliver inddraget, når der er udarbejdet et udkast en samlet plan, som vil blive sendt i høring.

Et medlem spurgte til fordelingen af de 10%. Dekanen svarede, at det ikke er fastlagt fra ministeriets side, og at der efter indmeldingerne kommer bilaterale forhandlinger mellem fakulteterne og rektoratet.

På grund af længere drøftelser under dette punkt, nåede de ikke de øvrige punkter.

* Ligestillingsworkshop på AU
* Forfremmelsesprogram i høring
* Akademisk Råds seminar 2021

Dekanen

* Udflytning af studiepladser/regionalisering

Der henvises til orienteringen ovenfor.

* Campus 2.0

Campus 2.0 nu skal nu projekteres mere i detaljer, hvorfor der afholdes workshops, hvor alle medarbejder og studerende har været inviteret, og workshops målrettet de berørte institutter og studerende. Det er stadig muligt at påvirke udviklingen, om end i mindre skala, da projektet er udbudt som en totalentreprise, og større ændringer dermed vil koste noget.

Der vil blive samlet op efter de afholdte workshops.

Der blev spurgt til, hvad der reelt kan påvirkes, om det eksempelvis er muligt at bede om flere auditorier. Dekanen svarede, at den slags ændringer er der ikke åbent for. I forhold til auditorier er der også lavet indgående beregninger på lokalebehovet, og der er plads til alle nuværende aktiviteter, men det er afgørende, at universitetet fastholder beslutningen om et fælles lokaleplanlægningssystem. Der er projekteret et ekstra 400 personers auditorium, der imidlertid pt er sat på hold.

* Orientering om opdatering af tenure track retningslinjer

Fakultetets VIP-policy er blevet opdateret vedr. tenure track-stillinger. Ændringen vedrører, hvornår den faglige bedømmelse i forbindelse med overgang til lektoransættelse normalt skal finde sted. Den opdaterede VIP-policy er nu i overensstemmelse med stillingsstrukturens formulering om, at den faglige bedømmelse normalt finder sted inden for det sidste halve år af adjunktperioden, dvs. i det sjette ansættelsesår.

* Opfølgning i forhold til lokalesituationen på Fuglesangsalle

Som opfølgning på drøftelserne fra rådsmødet i juni måned, hvor lokalesituationen på Fuglesangsalle var på dagsordenen, har prodekanen for Uddannelse afholdt møde med nogle af de berørte parter.

De deltagende VIP-repræsentanter opsummerede problemstillinger og løsninger, som der var opbakning til på mødet

* Lokalekapaciteten er presset, hvilket påvirker kvaliteten af undervisningen, da ikke alle lokaler er egnet til undervisning, og blandt andet tavle undervisning ikke er muligt.
* Løsningen kan være at omlægge til onlineundervisning, hvis det sker efter faglige/pædagogiske kriterier.
* De prioriteringslister undervisningerne udfylder hvert halve år bør prioriteres på institutterne og på tværs af MGMT og IØ, og derefter sendes videre til studieplan.
* Eksamensperioderne er blevet længere, mens undervisningsperioderne er blevet kortere, hvilket giver meget lidt fleksibilitet for afvikling af undervisning. Undervisningsperioden bør derfor ændres fra 14 uger til 15 uger, så der er en uge til fleksibilitet.
* Der er åbning for, at de udvekslingsstuderende ikke skal have krav på, at eksamen afvikles i december. Hvis det kræver ændring i fagbeskrivelsen, vil det dog først kunne ændres med effekt fra 2023.
* Der er ikke pligt til at give erstatningstimer ved sygdom, men pligt til at de studerende får undervisning i hele det fastsatte pensum. Det kan ske ved erstatningstimer eller evt. helt eller delvist kombineret med hjemmeopgaver eller lignende.
* Det bør tydeligt noteres, at Aarhus Universitet er et campus universitet.
* Det er uhensigtsmæssigt, at underviserne ikke orienteres, hvis undervisningen flyttes til nye lokaler.

Dekanen bekræftede, at lokalekapaciteten på Fuglesangsalle er presset. Dekanen tilbød at gentage udfordringerne og behovet for det fælles planlægningssystem over for Universitetsledelsen, hvilket der var opbakning til.

1. **Æresdoktorer 2022**

Rådet tiltrådte indstillingen af de to kandidater.

1. **Høring af udkast til AU's Forfremmelsesprogram fra lektor/seniorforsker til professor**

Medlemmer af rådet udtrykte skepsis over brugen af et forfremmelsesprogram fra lektor/seniorforsker til professor. Da Aarhus BSS bruger hyppige og brede opslag af stillinger, vil der ikke være et stort behov for forfremmelsesprogrammet.

Det blev besluttet at afgive et kort høringssvar, hvor der udtrykkes skepsis over forfremmelsesprogrammet, da det kortslutter de normale ansættelsesprocedurer og kan skabe intern uro på institutterne, hvorfor det kun bør benyttes i meget begrænset omfang.

1. **Udpegning af medlemmer til rådgivningsgruppe, der skal rådgive dekanen ifm. opslag af prodekanstillinger på Aarhus BSS – LUKKET PUNKT**

-

1. **Opfølgning i forhold til oksekødssagen – svar fra bestyrelsesformanden**

Punktet er en opfølgning på rådets drøftelser fra sidste møde, og svaret fra bestyrelsesformanden på deres henvendelse. Formanden finder svaret fra bestyrelsesformanden tilfredsstillende i den forstand, at bestyrelsesformandens bevæggrunde for udtalelserne, har været, at skåne Aarhus Universitet, og få dialogen væk fra medierne.

Ikke alle medlemmer var tilfredse med svaret fra bestyrelsesformanden. Svaret kan læses således, at det eneste mål er ikke at komme i medierne. Der henvises til en dårlig kultur på Aarhus Universitet uden at præcisere nærmere hvilken kultur der er tale om. Det er et tillidsbrud til medarbejderne. I forhold til spørgsmålet om kulturforandringer blev det nævnt, at der ikke kun er én kultur på Aarhus Universitet, og med formuleringerne inddrages alle.

Rådets medlemmer var enige om, at der ikke foretages yderligere i forhold til bestyrelsesformanden.

Formanden konkluderede at rådet ikke foretager sig mere i forhold til bestyrelsesformanden, men at rådet med sin henvendelse har signaleret over for bestyrelsesformanden, at det har betydning for medarbejderne, hvordan hun omtaler kulturen på AU i medierne. Rådet vil fastholde årlige drøftelser om forskningsfrihed og forskningsetik.

1. **Indmelding af medlemmer til ny arbejdsgruppe om opdatering af Aarhus Universitets rejsepolitik**

Anmodningen sker i sammenhæng med fokus på den grønne omstilling. Hvert Akademisk Råd er blevet bedt om at indstille 2 medlemmer til en arbejdsgruppe til opdatering af rejsepolitikken.

Akademisk Råd udpeger professor John Thøgersen og adjunkt Liv Bjerre til arbejdsgruppen. Begge har accepteret udpegningen.

En af rådets studerende spurgt til, om det også indgik i Aarhus Universitets beregninger over miljøpåvirkning, når universitetet invitere gæster til Aarhus Universitet. Denne overvejelse vil blive bragt videre til klimamedarbejderne i Universitetsledelsens Stab.

1. **Eventuel kommunikation fra mødet til Universitetsledelsen**-
2. **Eventuelt**

Mødet sluttede kl. 14.00